DA se Solly Msimanga ‘gaan nié parlement toe’ | Netwerk24
Deur Ischke de Jager 10 Mei 2019 17:07
Die DA hou die verkiesingsuitslag in Gauteng nog fyn dop, maar sal nie sommer net koalisies vorm om te regeer nie.
“Ons het gemengde gevoelens omdat ons steun verloor het in gebiede waar die DA vir ’n geruime tyd sterk was,” sê Solly Msimanga, die DA se premierskandidaat vir Gauteng en voormalige burgemeester van Tshwane.
Die DA het egter steun gewen in Indiër-, bruin en oorwegend swart gebiede, sê hy.
Intussen sal die party besin oor wat sommige van sy ondersteuners weggedryf het.
“Ons moet ’n eerlike gesprek hê oor hoe ons sommige van die probleme gaan takel.”
Wat die moontlikheid van koalisies betref, sê Msimanga, gaan dit vir hom nie oor die party met wie daar koalisies gevorm word nie, maar eerder waarom dit gevorm word.
“Die mense wat jy dien, moet die middelpunt van die koalisie wees.”
Msimanga sê verder hy gaan “beslis” nie parlement toe nie.
“Ek gaan in Gauteng bly – of dit nou as premier of die opposisie is – ek het geen voornemens om na die parlement te skuif nie,” sê hy.
In Gauteng het die ANC Vrydag teen 16:30 met 50,59% van die stemme voorgeloop, gevolg deur die DA met 27,32% en die EFF 14,34%.
Meer oor: Solly Msimanga | Stemuitslae | Politiek | Verkiesing 2019 | Da